
RAPORT SUPLIMENTAR
              asupra propunerii legislative privind modificarea 
art. 25 din O.U.G. nr. 86/2006 privind organizarea profesiei de practician în insolvenţă
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă privind modificarea art. 25 din O.U.G. nr. 86/2006 privind organizarea profesiei de practician în insolvenţă, trimisă cu adresa Pl.x -100 din 3  martie  2008, înregistrată cu nr.31/171  din 4 martie 2008.    
Potrivit prevederilor art.75 din Constituţia României, republicată, şi ale art.92 alin. (9) pct.2, din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins această propunere legislativă, în şedinţa din 25 februarie 2008.

Consiliul Legislativ a avizat favorabil această iniţiativă legislativă, cu observaţii şi propuneri, conform avizului nr.1334  din 2 octombrie 2007.

Guvernul, prin punctul de vedere transmis cu nr.2661 din  12 octombrie 2007, nu susţine adoptarea acestei iniţiative legislative, motivând că soluţiile promovate de aceasta nu se înscriu în spiritul măsurilor luate la nivel comunitar, unde se tinde spre eliminarea barierelor în calea accesului la profesiile liberale sau limitarea condiţiilor restrictive în exercitarea acestora. De asemenea, se precizează că practicianul în insolvenţă nu este numai un lichidator al bunurilor societăţii, ci şi un manager de criză, domeniu în care o persoană cu studii în inginerie poate fi în măsură să ofere soluţii pentru reorganizarea societăţii. 
Cu adresa nr. 576 din 9 februarie 2009 Departamentul pentru Relaţia cu Parlamentul a transmis lista punctelor de vedere aprobate de Guvern în şedinţa din  5 februarie 2009 prin care s-a comunicat că această iniţiativă legislativă nu este susţinută. 

Comisia pentru politică economică, reformă şi privatizare a avizat negativ această propunere legislativă, potrivit adresei nr. 21/42 din 9 aprilie 2008.

Comisia pentru industrii şi servicii a avizat negativ propunerea legislativă, potrivit adresei nr.23/68 din 15 aprilie  2008.
Propunerea legislativă supusă dezbaterii are ca obiect de reglementare modificarea art. 25 din Ordonanţa de urgenţă a Guvernului nr. 86/2006 privind organizarea profesiei de practician în insolvenţă, aprobată cu modificări şi completări prin Legea nr. 254/2007,  în sensul limitării categoriilor de specializări care permit accesul la profesia de practician în insolvenţă. Se propune eliminarea accesului persoanelor care au urmat studii superioare de lungă durată în inginerie şi permiterea accesului în profesie numai persoanelor licenţiate atât în drept, cât şi în ştiinţe economice şi care au o experienţă de cel puţin 5 ani  într-unul dintre aceste domenii. 

În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat propunerea legislativă şi documentele care o însoţesc, în şedinţa din 3 martie 2009. La şedinţă a participat în calitate de invitat, în conformitate cu prevederile art. 54 şi 55 din Regulamentul Camerei Deputaţilor, republicat, din partea Ministerului Justiţiei şi Libertăţilor Cetăţeneşti, doamna Rodica Constantinovici, secretar de stat.            

 În urma dezbaterilor, membrii Comisiei au hotărât, cu majoritate de voturi (9 voturi pentru, 4 voturi împotrivă), să  propună plenului Camerei Deputaţilor respingerea  propunerii legislative privind modificarea art. 25 din O.U.G. nr. 86/2006 privind organizarea profesiei de practician în insolvenţă considerând că modificările propuse nu sunt oportune, iar reglementarea actuală privind accesul în profesia de practician în insolvenţă corespunde principiilor promovate prin Directiva 2006/123/CE a Parlamentului European şi a Consiliului Uniunii Europene privind prestarea de servicii în cadrul pieţei interne, în preambulul căreia se precizează că „este imperativ să fie create premisele unei pieţe concurenţiale a serviciilor (...); în acest scop trebuie eliminate barierele în calea libertăţii de stabilire şi a liberei circulaţii a serviciilor în statele membre şi garantate furnizorilor de servicii şi consumatorilor cadrul juridic necesar exerciţiului efectiv al serviciilor (...)”. Mai mult, membrii Comisiei au reiterat importanţa managerului de criză în procedura de insolvenţă, situaţie în care experienţa persoanelor licenţiate în inginerie se poate dovedi utilă în procesul de reorganizare a societăţii. 


În şedinţa din 17 martie 2009, la solicitarea iniţiatorului, în temeiul art. 70 din Regulamentul Camerei Deputaţilor, republicat, Plenul Camerei Deputaţilor a hotărât retrimiterea propunerii legislative la Comisie în vederea reexaminării şi depunerii unui nou raport. 


Membrii Comisiei juridice, de disciplină şi imunităţi  au reexaminat această propunere legislativă şi documentele care o însoţesc în şedinţa din 16 iunie 2009. La şedinţă au participat în calitate de invitaţi, din partea Ministerului Justiţiei şi Libertăţilor Cetăţeneşti, doamna Rodica Constantinovici, secretar de stat şi doamna Claudia Roşianu, director, iar din partea Uniunii Naţionale a Practicienilor în Insolvenţă din România (U.N.P.I.R.) domnul Arin Octav Stănescu, preşedinte şi domnul prof. univ. dr. Gheorghe Piperea, vicepreşedinte. Doamna secretar de stat Rodica Constantinovici a susţinut punctul de vedere al Guvernului cu privire la această iniţiativă legislativă. Reprezentanţii U.N.P.I.R. au luat cuvântul în cadrul dezbaterilor şi s-au pronunţat împotriva soluţiilor legislative promovate de această iniţiativă cu privire la modificarea  articolului 25 din O.U.G. nr. 86/2006 privind organizarea profesiei de practician în insolvenţă, cu modificările şi completările ulterioare.         




În urma dezbaterilor şi a opiniilor exprimate de membrii Comisiei şi invitaţi, s-a hotărât, cu majoritate de voturi (10 voturi pentru, 3 voturi împotrivă şi 2 abţineri), menţinerea raportului iniţial de respingere a iniţiativei legislative. 

Din numărul total de 24 membri ai Comisiei juridice, de disciplină şi imunităţi  la dezbaterile asupra acestei iniţiative legislative au participat 15 deputaţi.

În raport cu obiectul şi conţinutul său, iniţiativa legislativă face parte din categoria legilor organice.

